এতদিন যারা মনে করতেন করপোরেট-ডিজুস সংস্কৃতি গ্রাস করে নিয়েছে তারুণ্যকে, তরুণেরা ভুলে গেছে রাজনৈতিকতা, ব্যক্তিস্বার্থবোধই তাদের জীবনের চূড়ান্ত সত্য- তাদের ধারণায় একটি বড় ধরনের আঘাত হেনেছে গত সপ্তাহের শাহবাগের আন্দোলন। এটি সত্য যে, শহীদ জননী জাহানারা ইমামের নেতৃত্বে পরিচালিত যুদ্ধাপরাধীদের বিচারের আন্দোলন তরুণ সমাজকে নতুন করে উজ্জীবিত করে, রাজনৈতিক দলগুলোকেও এ নিয়ে পুনর্চিন্তায় বাধ্য করে। দেশের একটি অন্যতম রাজনৈতিক দল আওয়ামী লীগ গত ২০০৮ সালের নির্বাচনী ইশতেহারে যুদ্ধাপরাধীদের বিচারের লক্ষ্যে ট্রাইব্যুনাল গঠনের অঙ্গীকার করে আর তার পরেই বদলে যায় দৃশ্যপট- নির্বাচনে জয়ী হয় আওয়ামী লীগ- যে জয়ের পেছনে আওয়ামী লীগের ওই নির্বাচনী অঙ্গীকারে উদ্বুদ্ধ তরুণ ভোটাররা একটি নিয়ামক ভূমিকা পালন করেছে বলে মনে করা হয়। আওয়ামী লীগের এই প্রতিশ্রুতিতে কিংবা পরবর্তী সময়ে ট্রাইব্যুনাল গঠনে ও ট্রাইব্যুনালের কার্যক্রমে সহায়তার ক্ষেত্রে দলীয় রাজনৈতিক ম্যারপ্যাঁচ আছে এবং অথবা থাকতে পারে; কিন্তু সত্য হলো, এতদিন অন্য কোনো রাজনৈতিক দলই ট্রাইব্যুনাল গঠনের ক্ষেত্রে কার্যকর কোনো ভূমিকা রাখেনি এবং কোনো দলই তারুণ্যের এই মুক্তিযুদ্ধকেন্দ্রিক আবেগের জায়গাটিকে দরদ দিয়ে উপলব্ধি ও বিশ্লেষণ করেনি, করতে চায়নি। নব্বইপরবর্তী সময়ে রাজনৈতিক দুর্বৃত্তায়নের তোড়ে তরুণ সমাজ রাজনীতি থেকে মুখ ফিরিয়ে নিয়েছিল, ঐতিহ্যময় ছাত্ররাজনীতি হয়ে উঠেছিল মানুষের আতঙ্ক ও ঘৃণার বিষয়। সামরিক শাসনের পতন ঘটলেও এ ধরনের শাসন একটি সমাজ ও সংস্কৃতিতে যে নষ্ট ছাপ ফেলে যায়, শাসক রাজনৈতিক দল তো বটেই অপেক্ষাকৃত ছোট দলগুলোর কোনোটিও সেগুলো মুছে ফেলার উপযোগী রাজনৈতিক সংস্কৃতির চর্চা করেনি। এ রকম পরিস্থিতিতে ছাত্ররাজনীতি তো বটেই, গোটা রাজনীতি থেকেই তরুণরা মুখ ঘুরিয়ে নেয়। তারা তাদের পুরো মনোযোগ নিবদ্ধ করে বাংলাদেশের ইতিহাসের সবচেয়ে গৌরবোজ্জ্বল অধ্যায়ের দিকে। শুধু ষুশীল বাবাজীরাই নয়, রাজনীতিকদের অনেকেই এমনকি কোনো কোনো রাজনৈতিক দলও যখন বারবার সবাইকে বোঝানোর চেষ্টা করেছে যে, অতীতের দিকে তাকিয়ে থাকলে হবে না- ভবিষ্যতের দিকে তাকাতে হবে, মুক্তিযুদ্ধ নিয়ে আগামী ১৫/২০ বছর কথাবার্তা বলা বন্ধ রাখতে হবে, তবেই নাকি বাংলাদেশের উন্নয়ন হবে, বাংলাদেশ বদলে যাবে- তখন এই তরুণরা তাদের সেই আত্মবিনাশী কথা না শুনে মুক্তিযুদ্ধের ইতিহাসকে জানার চেষ্টা করে, সে সময়ের মানুষদের আবেগের জায়গাটিকে বোঝার চেষ্টা করে, ধারণ করার চেষ্টা করে সেই ইতিহাস ও ইতিহাস-চেতনাকে। তাদের চেতনায় নিভৃতে যোগ হয় এ দেশের সবচেয়ে গৌরবোজ্জ্বল সময়টিতে জন্ম না-নেয়ার দুঃখবোধ, যুক্ত হয় মুক্তিযুদ্ধের অসমাপ্ত কাজগুলো সমাপ্ত করার স্বপ্ন। তারা তাদের স্বপ্নগুলোকে লালন করে চলে নিভৃতে।